MFCประเดิมลุยหุ้นเกาหลี
ขายทาร์เก็ตฟันด์ตั้งเป้า8เดือน8%กรุงศรีมองไร้คิวอี3หุ้นดิ่ง510%
12 ก.ย. 2555

ขายทาร์เก็ตฟันด์ตั้งเป้า8เดือน8%กรุงศรีมองไร้คิวอี3หุ้นดิ่ง510%
MFC ประเดิมรายแรกตั้งกองทุนทาร์เก็ตฟันด์ ลงทุนหุ้นเกาหลี รับเศรษฐกิจขยายตัว ตั้งเป้า 8% ใน 8 เดือน
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี (MFC) กล่าวว่า บริษัทเปิดขายกองทุนเปิดเอ็มเอฟซี โคเรีย สปอท ซีรี่ส์ 1 (KRS1) ซึ่งเป็นทาร์เก็ตฟันด์ ลงทุนหุ้นในเกาหลีใต้ ตั้งเป้าหมายผลตอบแทน 8% ภายใน 8 เดือน เปิดขายครั้งเดียวตั้งแต่วันที่ 11 ก.ย.-1 ต.ค. 2555 ลงทุนขั้นต่ำ 1 หมื่นบาท
“เรามองเป็นโอกาสดีที่จะลงทุน แม้เกาหลีใต้จะได้รับผลกระทบจากเศรษฐกิจโลกที่ชะลอตัว แต่เศรษฐกิจเกาหลีใต้ยังขยายตัวเป็นบวก โดยรัฐบาลเกาหลีใต้คาดว่าเศรษฐกิจจะขยายตัวในปีนี้ 3.3% และในปี 2556 อัตรา 4.3% สำหรับอุปสงค์ในประเทศยังเติบโตได้ต่อเนื่อง และรัฐบาลมีความพร้อมในการใช้เครื่องมือด้านการเงินและการคลังในการกระตุ้นเศรษฐกิจหากจำเป็น” น.ส.ประภา กล่าว
ล่าสุด มูดี้ส์ อินเวสเตอร์ เซอร์วิส ได้เพิ่มอันดับความน่าเชื่อถือของเกาหลีใต้จาก A1 ขึ้นเป็นระดับ Aa3 โดยแนวโน้มมีเสถียรภาพ 
สำหรับในส่วนของกองทุนยังมีจุดเด่นอยู่ที่การมีบริษัทหลักทรัพย์ชั้นนำระดับ 1 ใน 5 ของเกาหลีใต้ที่ให้ข้อมูลหลักทรัพย์และตลาดหลักทรัพย์อย่างใกล้ชิด คือ Mirae Asset Securities และ KDB Daewoo Securities โดยกลยุทธ์การลงทุนของกองทุนจะพิจารณาปัจจัยพื้นฐานของหลักทรัพย์ โดยเน้นลงทุนหุ้นในกลุ่มอุตสาหกรรมที่เป็นแบรนด์ชั้นนำระดับโลกที่มียอดขายกระจายไปทั่วโลก และหุ้นที่มีอัตราการทำกำไรที่มีเสถียรภาพ
ทั้งนี้ กองทุนจะเน้นลงทุนหุ้นในเกาหลีใต้ไม่น้อยกว่า 80% ของมูลค่าทรัพย์สินสุทธิของกองทุน และอาจลงทุนในตราสารหนี้หรือเงินฝาก ตราสารกึ่งหนี้กึ่งทุน ตลอดจนหลักทรัพย์และทรัพย์สินอื่นในเกาหลีใต้
นอกจากนี้ กองทุนอาจพิจารณาลงทุนในสัญญาซื้อขายล่วงหน้าและมีการบริหารความเสี่ยงจากอัตราแลกเปลี่ยนเงินตราตามสภาวการณ์ในแต่ละขณะ โดยกองทุนตั้งเป้าหมายผลตอบแทน 8% ภายใน 8 เดือน หากมูลค่าหน่วยลงทุน เพิ่มขึ้นไม่ต่ำกว่า 11.05 บาท เป็นเวลา 5 วันทำการติดต่อกันก็จะปิดกองทุน 
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า ในช่วง 2-3 วันที่ผ่านมาตลาดหุ้นทั่วโลกและทองคำปรับเพิ่มขึ้น สะท้อนความเชื่อมั่นของนักลงทุน ว่า การประชุมของธนาคารกลางสหรัฐ (FED) และการตัดสินของศาลรัฐธรรมนูญเยอรมนีจะออกมาในเชิงบวก
“แต่หากไม่มีมาตรการคิวอี 3 ออกมา เชื่อว่าตลาดจะปรับลดลงประมาณ 5-10% ในระยะสั้น ซึ่งจะเป็นจังหวะเข้าซื้อสำหรับนักลงทุนที่พลาดโอกาสมาตั้งแต่ต้นปี เพราะเชื่อว่าในระยะยาวจะดี โดยหุ้นกลุ่มที่น่าลงทุนได้แก่ ธนาคาร พลังงาน และสาธารณูปโภค” นายประภาส กล่าว